钦定古今图书集成/明伦汇编/氏族典/第108卷 > 《廖用贤尚友录》 > 雷允恭
## 钦定古今图书集成/明伦汇编/氏族典/第108卷 > 《廖用贤尚友录》 > 雷允恭

按《宋史雷允恭传》：“允恭，开封人。初为黄门，颇慧黠，稍
迁入内殿头，给事东宫。周怀政伪为天书，允恭豫发
其事。怀政死，擢内殿崇班，迁承制，再迁西京作坊使、
普州刺史，入内内侍省押班。章献后初临政，丁谓潜
结允恭，凡机密事令传达禁中，由是允恭势横中外。
山陵事起，允恭请效力陵上，乃以为山陵都监。允恭”
驰至陵下，司天监邢中和为允恭言：“今山陵上百步
法宜子孙类汝州秦王坟。”允恭曰：“何不就？”中和曰：“恐
下有石与水尔。”允恭曰：“上无他子，若如秦王坟何不
可？”允恭素贵横，人不敢违，即改穿上穴。入白其事，章
献后意不然。既而上穴果有石，石尽水出，允恭竟以
是坐盗金宝赐死，籍其家。